Seiarah Kemunculan Mazhab 

Maksud Perkataan "Mazhab" dan "Imam" 

Sebelum ditinjau sejarah kemunculan mazhab-mazhab fiqh Islam, ada baiknya 
jika kita tinjau terlebih dahulu maksud perkataan "Mazhab" dan "Imam" itu 
sendiri. 

Mazhab ) dari sudut bahasa bererti "jalan" atau "the way of”. Dalam Islam, 
istilah mazhab secara umumnya digunakan untuk dua tujuan: dari sudut akidah 
dan dari sudut fiqh. 

Mazhab akidah ialah apa yang bersangkut-paut dengan soal keimanan, tauhid, 
qadar dan qada', hal ghaib, kerasulan dan sebagainya. Antara contoh mazhab- 
mazhab akidah Islam ialah Mazhab Syi'ah, Mazhab Khawarij, Mazhab Mu'tazilah 
dan Mazhab Ahl al-Sunnah wa al-Jama'ah. Setiap daripada kumpulan mazhab 
akidah ini mempunyai mazhab-mazhab fiqhnya yang tersendiri. Mazhab fiqh ialah 
apa yang berkaitan dengan soal hukum-hakam, halal-haram dan sebagainya. 
Contoh Mazhab fiqh bagi Ahl al-Sunnah wa al-Jama'ah ialah Mazhab Hanafi, 
Mazhab Maliki, Mazhab al-Syafi'e dan Mazhab Hanbali.[lj 

Mazhab fiqh pula, sebagaimana terang Huzaemah Tahido, bererti: 

Jalan fikiran, fahaman dan pendapat yang ditempoh oleh seorang mujtahid dalam 
menetapkan suatu hukum Islam dari sumber al-Qur'an dan al-Sunnah. lanya 
juga bererti sejumlah fatwa atau pendapat-pendapat seorang alim besar yang 
bergelar Imam dalam urusan agama, baik dalam masalah ibadah ataupun 
lainnya. [2] 

Contoh imam mazhab ialah Abu Hanifah, Malik bin Anas, al-Syafi'e dan Ahmad 
bin Hanbal. Pengertian mazhab ini kemudiannya beralih menjadi satu kumpulan 
ajaran fiqh Islam yang diikuti dan diterima oleh satu-satu kumpulan umat Islam 
dalam sesebuah wilayah atau negara, lanya menjadi sumber rujukan dan 
pegangan yang diiktiraf sebagai ganti atau alternatif kepada ikutan, ijtihad dan 
analisa terhadap ajaran asli al-Qur'an dan al-Sunnah. 

Perkataan "Imam" dari sudut bahasa bererti "teladan" atau "pemimpin." Dalam 
Islam, perkataan "Imam" memiliki beberapa maksud selari dengan konteks 
penggunaannya, iaitu: 

1. Imam sebagai pemimpin solat berjamaah. 

2. Imam sebagai pemimpin atau ketua komuniti orang-orang Islam. 

3. Imam sebagai tanda kelebihan kedudukan ilmunya, sehingga dijadikan 
sumber pembelajaran dan rujukan ilmu agama. Contohnya ialah Imam Abu 
Hanifah, Imam Malik bin Anas dan sebagainya. Walaupun mereka dijadikan 
sumber rujukan ilmu, autoriti mereka hanyalah terhad kepada apa yang tertera 
dalam al-Qur'an dan al-Sunnah. 

4. Imam sebagai wakil Allah dan pemimpin umat serta penentu zaman. Imam 
sebegini hanya khusus bagi Mazhab Syi'ah. Imam-imam ini bukan sahaja 
dijadikan rujukan syari'at tetapi juga memiliki autoriti dalam menetapkan sesuatu 
yang berkaitan dengan syari'at tanpa terhad kepada al-Qur'an dan al-Sunnah. [3] 



Sejarah kemunculan mazhab-mazhab fiqh Islam 



Mazhab-mazhab fiqh Islam yang empat iaitu Maliki, Hanafi, Shafi'e dan Hanbali 
hanya muncul dan lahir secara jelas pada era pemerintahan Dinasti Abbasid, iaitu 
sejak kurun ke 2H/8M. Sejarah kemunculan dan perkembangannya boleh dilihat 
dalam 4 peringkat, iaitu: 

1. Pada era Rasulullah shallallahu 'alaihi wasallam dan para Khalifah al- 
Rashidun yang empat. 

2. Pada era Pemerintahan Dinasti Umayyad dan Abbasid di mana pada ketika 
inilah mazhab-mazhab Islam mula muncul dan berkembang. 

3. Pada era kejatuhan Islam, iaitu mulai kurun ke 4H/10M di mana mazhab- 
mazhab Islam tidak lagi berperanan sebagai sumber ilmu kepada umat tetapi 
hanya tinggal sebagai sesuatu yang diikuti dan diterima secara mutlak. 

4. Era kebangkitan semula Islam dan ilmu-ilmunya sama ada dalam konteks 
mazhab atau ijtihad ulama’ mutakhir. [4] 

Era Pertama 



Era ini bermula sejak diutusnya Muhammad ibn Abdillah menjadi seorang Rasul 
Allah dan mengembangkan agama tauhid yang baru, iaitu Islam. Pada ketika ini 
sumber syari'at adalah penurunan wahyu berupa al-Qur'an al-Karim dan tunjuk 
ajar Rasulullah shallallahu 'alaihi wasallam. Al-Qur’an diturunkan secara 
berperingkat-peringkat bertujuan memudahkan umat menerima dan belajar 
secara bertahap. 

Kemudahan mereka mempelajari Islam disokong oleh kehadiran Rasulullah 
shallallahu 'alaihi wasallam yang bertindak sebagai guru. Ini sebagaimana 
dikhabarkan oleh Allah Subhanahu wa Ta’ala di dalam al-Qur’an: 

(Sebagaimana) Kami mengutuskan kepada kamu seorang Rasul dari kalangan 
kamu (iaitu Muhammad), yang membacakan ayat-ayat Kami kepada kamu, dan 
membersihkan kamu (dari amalan syirik dan maksiat), dan yang mengajarkan 
kamu kandungan Kitab (Al-Quran) serta Hikmah kebijaksanaan, dan 
mengajarkan kamu apa yang belum kamu ketahui. [al-Baqarah 2: 151] 

Di samping itu sumber syari'at kedua adalah juga merupakan pengajaran 
Rasulullah shallallahu 'alaihi wasallam yang kini kita terima sebagai Hadis. Hadis 
beliau adalah juga merupakan wahyu Allah Subhanahu wa Ta'ala, sebagaimana 
firman-Nya: 

Dan dia tidak memperkatakan (sesuatu yang berhubung dengan agama Islam) 
menurut kemahuan dan pendapatnya sendiri. Segala yang diperkatakannya itu 
(sama ada Al-Quran atau hadis) tidak lain hanyalah wahyu yang diwahyukan 
kepadanya. [al-Najm 53:3-4] 

Perbuatan Rasulullah shallallahu 'alaihi wasallam dalam konteks keagamaan juga 
merupakan salah satu bentuk tunjuk ajar wahyu Allah Subhanahu wa Ta'ala, 
sebagaimana firman-Nya: 

Aku tidak melakukan sesuatu melainkan menurut apa yang diwahyukan 
kepadaku. [al-Ahqaf 46: 09] 

Rasulullah shallallahu 'alaihi wasallam juga bertindak sebagai seorang guru 
agama yang membetulkan apa-apa perbuatan umat pada ketika itu yang salah 
atau kurang baik walaupun beliau pada asalnya tidak ditanya akan hal tersebut. 



Contohnya ialah kisah yang diberitakan oleh seorang sahabat, Abu Hurairah 
radhiallahu 'anh: Aku bertemu dengan Nabi shallallahu 'alaihi wasallam di salah 
satu jalan di Madinah, sedangkan aku dalam keadaan berjunub. Maka aku 
menyelinap iaitu mengelakkan diri dari bertemu dengan Rasulullah dan pergi 
untuk mandi sehingga Rasulullah mencari-cari aku. 

Ketika aku datang kembali, baginda pun bertanya: "Ke mana kamu pergi wahai 
Abu Hurairah?" Aku menjawab: "Wahai Rasulullah! Engkau ingin menemuiku 
sedangkan aku dalam keadaan berjunub. Aku merasa tidak selesa duduk 
bersama kamu sebelum aku mandi." 

Lalu Rasulullah shallallahu 'alaihi wasallam bersabda: 

"Maha Suci Allah! Sesungguhnya orang mukmin itu tidak najis. "[5] 

Daripada keterangan di atas, dapat kita simpulkan bahawa sumber syari'at atau 
fiqh Islam pada era pertama ini hanyalah apa yang bersumber daripada ajaran al- 
Qur'an dan al-Sunnah Rasulullah shallallahu 'alaihi wasallam yakni ajaran, 
perbuatan dan persetujuan beliau. Pada ketika ini fiqh Islam mudah dipelajari dan 
sebarang kemusykilan mudah terjawab dengan hadirnya seorang Rasul yang 
mengajar terus berdasarkan wahyu Allah 'Azza wa J alla. [ 6] 

Selepas kewafatan Rasulullah shallallahu 'alaihi wasallam pada tahun 10H/622M, 
para Khalifah al-Rashidun iaitu Abu Bakar al-Siddiq, Umar bin al-Khaththab, 
'Utsman bin 'Affan dan 'Ali bin Abi Thalib radhiallahu 'anhum mengambil-alih 
sebagai pemimpin agama dan negara. Islam dan segala ajaran syari'atnya 
telahpun lengkap dengan kewafatan Rasulullah shallallahu 'alaihi wasallam. Para 
Khalifah al-Rashidun meneruskan tradisi pimpinan dan pengajaran Islam 
sebagaimana yang ditunjukkan oleh Rasulullah shallallahu 'alaihi wasallam, iaitu 
berlandaskan kepada ajaran al-Qur'an dan al-Sunnah. Hanya wujud satu 
perbezaan yang besar pada ketika ini, iaitu wahyu tidak lagi diturunkan. 

Dalam era empat khalifah ini, sempadan-sempadan Islam sudah mula meluas ke 
arah wilayah-wilayah yang baru. Dengan pembukaan ini, para khalifah Islam 
sekali-sekala terpaksa berhadapan dengan persoalan-persoalan yang belum 
pernah dihadapi sebelum ini yang melibatkan hal-hal muamalah seperti ekonomi, 
hartanah dan sebagainya. Bagi mencari jalan penyelesaiannya, para khalifah 
akan duduk berbicara dengan para sahabat (Shura) bagi memperoleh satu 
jawapan majoriti yang paling dekat dengan ketentuan al-Qur'an dan al-Sunnah. 

I bn Hazm (456H) rahimahullah meriwayatkan dari Maimun bin Mehram, kata 
beliau: 

Abu Bakar al-Siddiq, apabila datang orang-orang yang berperkara kepadanya, 
beliau akan mencari hukumnya dalam Kitabullah (al-Qur'an), maka beliaupun 
memutuskan perkara itu dengan ketetapan al-Qur'an. Jika tidak ada dalam al- 
Qur'an dan beliau mengetahui sunnah Rasulullah dalam perkara itu, maka 
beliaupun memutuskan perkara itu dengan ia. Jika tidak ada sunnah pada 
perkara itu, beliaupun akan bertanya kepada para sahabat. 

Abu Bakar akan berkata: "Telah datang kepadaku suatu perkara, maka adakah 
kalian mengetahui hukum yang Rasulullah berikan terhadapnya ?" Kadang- 
kadang berkumpullah beberapa orang sahabat di hadapannya memberitahu apa 
yang pernah diputuskan oleh Rasulullah shallallahu 'alaihi wasallam. 

Dan jika Abu Bakar masih tidak menemui sesuatu sunnah Rasulullah dari orang- 
orang yang ditanyakan itu, maka beliau akan mengumpulkan tokoh-tokoh 




sahabat dalam majlis Shura lalu bertanyakan pendapat mereka. Dan jika 
pendapat mereka bersatu atas yang satu (semua setuju) iaitu ijma' , maka 
beliaupun akan memutuskan atas ketentuan hasil ijma' itu. 

Dan Umar al-Khaththab berbuat demikian juga. [7] 

Pada ketika ini, para sahabat kebanyakannya masih berada di sekitar Kota 
Madinah. Oleh itu tidaklah menjadi kesukaran untuk berbincang sesama mereka. 
Faktor ini memudahkan fiqh Islam berjalan dengan lancar dan selari tanpa wujud 
apa-apa mazhab atau jalan pandangan yang lain. Suasana fiqh Islam berada 
dalam keadaan yang tulen, penuh keseragaman dan bersatu sebagaimana yang 
wujud sebelum ini hasil kefahaman dan konsep saling bertolak ansur yang wujud 
di kalangan para sahabat dan pemimpin mereka. 

Dalam era ini, tidak wujud sebarang mazhab melainkan apa yang disyari'atkan 
oleh al-Qur'an, diajar oleh Rasulullah shallallahu 'alaihi wasallam dan ijma' para 
Khalifah serta sahabat radhiallahu 'anhum. 

Era Kedua 



Mulai tahun 41H/661M, setelah berlakunya persaingan dan pergolakan politik, 
pemerintahan Islam beralih ke Dinasti Umayyad, satu kerajaan pemerintahan 
yang berprinsipkan dinasti iaitu yang berdasarkan zuriat keturunan. Dinasti 
Umayyad tidak memberikan perhatian yang besar kepada perkembangan fiqh 
Islam. Mereka hanya menumpukan perhatian kepada soalan perluasan empayar 
dan kekuasaan material. 

Dalam era ini banyak pengaruh luar yang berasal daripada Byzantium, Parsi dan 
India masuk mencemari pemerintahan Dinasti Umayyad. Pola pemerintahan mula 
bertukar sedikit sebanyak ke arah sekular yang mengasingkan antara agama dan 
pentadbiran negara. [8] Hiburan-hiburan dan adat-istiadat baru juga mula 
diperkenalkan dalam istana yang bertentangan dengan ajaran Islam seperti 
muzik dan tari menari, ahli nujum, penilik nasib dan sebagainya. Selain itu juga 
institusi Baitulmal telah bertukar daripada milik rakyat kepada kegunaan 
persendirian dan pelbagai cukai baru dikenakan. [9] Pemerintah juga mula 
membezakan keutamaan seseorang berdasarkan bangsa dan kabilah sehingga 
menyebabkan timbulnya sentimen perkauman di kalangan rakyat. [10] 

Pola pemerintahan Dinasti Umayyad ini digambarkan oleh Seyyed Hussien Nasr 
sebagai: 

Dengan tertubuhnya Dinasti Umayyad ini, suatu era baru telah bermula, iaitu 
lahirnya suatu empayar pemerintahan yang menjangkau dari Asia Tengah 
hinggalah ke Sepanyol. Mereka sangat-sangat mementing dan mengutamakan 
kekuasaan serta keluasan empayar walau pada hakikatnya mereka banyak 
menghadapi masalah pentadbiran dan kewangan dalaman. 

Dari segi pentadbiran negara, boleh dikatakan Dinasti Umayyad telah berjaya 
melakukan suatu usaha yang amat besar lagi berat bagi menjaga wilayah-wilayah 
dalam empayar mereka. Akan tetapi jika dilihat dari segi nilai-nilai agama, dinasti 
ini jelas melambangkan kejatuhan dan kemerosotan dari kesyumulan Islam yang 
wujud sebelum itu. 

Mereka (Umayyad) tidak mengambil berat akan penjagaan prinsip dan 
perlaksanaan ajaran Islam sebagaimana yang dilakukan oleh khalifah-khalifah 
yang empat terdahulu. Mereka lebih mementingkan hal-hal urusan dan 



pentadbiran empayar dan melihat persoalan agama sebagai sesuatu yang remeh. 
[ 11 ] 

Di kalangan pemerintah-pemerintah Dinasti Umayyad, sedikit sahaja yang benar- 
benar melaksanakan tanggung-jawabnya sebagai pemimpin. Antaranya ialah 
'Umar bin 'Abd al-Aziz. Beliau memegang jawatan pemerintah dari tahun 717M 
hingga 720M dan pada zaman inilah wilayah-wilayah Islam dapat hidup di bawah 
bendera Islam yang sebenar. Akan tetapi era pemerintahan beliau adalah singkat 
dan selepas itu Dinasti Umayyad kembali ke era kegelapan di bawah pemerintah- 
pemerintah yang seterusnya. 

Para pemerintah Umayyad tidak memberikan perhatian yang besar kepada 
tuntutan-tuntutan syari'at Islam di dalam suasana kehidupan mereka, begitu juga 
terhadap rakyat umumnya. Sebarang teguran daripada para ulama' ditepis dan 
sesiapa yang berani menentang dihukum buang negeri. Para ulama’ istana adalah 
yang dipilih khas bagi menepati hasrat dan tuntutan persendirian sahaja. Pola 
pemerintahan Dinasti Umayyad yang sedemikian menyebabkan ulama'-ulama 1 
pada ketika itu mula menyisihkan diri daripada istana. Mereka juga lebih 
cenderung untuk berhijrah ke beberapa wilayah lain yang sudah berada di bawah 
bendera Islam tetapi masih dahagakan ajaran Islam yang sepenuhnya. 

Hampir semua ulama' yang berhijrah ke daerah-daerah baru Islam ini ialah anak- 
anak murid didikan para sahabat Rasulullah shallallahu ‘alaihi wasallam. Mereka 
juga lebih dikenali sebagai gelaran tabi'in. Adakalanya di beberapa daerah atau 
wilayah itu muncul ulama' yang kehandalannya berhujah serta berfatwa melebihi 
daripada kebiasaan. Kepantasan serta kecekapan mereka mengupas persoalan- 
persoalan agama sangat tepat lagi menyakinkan. 

J usteru itu orang ramai mula berkumpul untuk belajar bersama-sama "tokoh 
baru" ini. Sering kali juga berita kehandalan tokoh baru ini tersebar ke daerah- 
daerah berdekatan menyebabkan mereka juga datang beramai-ramai untuk 
belajar sama. Ini berlaku di beberapa daerah dan dengan ini wujudlah suasana 
pembelajaran fiqh Islam secara berkelompok dan berkumpulan. Suasana sebegini 
tidaklah dapat dielakkan kerana tidak wujud medium penyampaian pada zaman 
tersebut yang dapat meluaskan ajaran seseorang tokoh kepada daerah-daerah 
lain. Suasana ini berterusan sehingga jumlah orang yang ikut belajar semakin 
banyak. Selari dengan itu, pengaruh tokoh yang mengajar juga semakin 
berkembang luas. 

Akhirnya suasana fiqh Islam telah berubah ke satu era yang baru. Di dalamnya 
ada kelebihan dan ada kekurangan. Kelebihannya ialah ilmu Islam dapat tersebar 
dengan lebih meluas meliputi daerah-daerah yang baru. Sebaliknya kita juga 
dapati fiqh Islam kini berada dalam usaha dan ijtihad perseorangan, tidak lagi 
secara shura dan ijma' sebagaimana yang wujud pada era para sahabat dan 
khalifah. Fiqh Islam secara perseorangan ini pula wujud dalam suasana 
berkelompok atau berkumpulan di sekitar seseorang tokohnya dan ini merupakan 
noktah permulaan kelahiran mazhab-mazhab Islam. Kota Madinah tidak lagi 
menjadi pusat ilmu Islam yang ulung melainkan pada beberapa ketika seperti 
pada musim haji. 

Pada permulaan kurun ke 2H/8M, umat Islam sudah mula merasa tidak puas hati 
kepada pemerintahan Dinasti Umayyad. Suasana ini menimbulkan 
pemberontakan dan akhirnya dinasti ini dapat dijatuhkan. Peristiwa ini 
diringkaskan oleh Ensiklopidi Islam (Ind) dalam satu perenggan sebagai: 

Pada awal abad ke-8 (102H/720M) sentimen anti-pemerintahan Bani Umayyad 
telah tersebar secara intensif. Kelompok-kelompok yang merasa tidak puas 




bermunculan, iaitu di kalangan muslim bukan Arab (Mawali) yang secara terang- 
terangan mengeluh akan status mereka sebagai warga kelas dua di bawah 
muslim Arab, kelompok Khawarij dan Shi'ah yang terus menerus memandang 
Bani Umayad sebagai perampas khalifah, kelompok muslim Arab di Mekah, 
Madinah dan I raq yang sakit hati atas status istimewa penduduk Syria, dan 
kelompok muslim yang salih baik Arab atau bukan Arab yang memandang 
keluarga Umayyad telah bergaya hidup mewah dan jauh dari jalan hidup yang 
Islami. Rasa tidak puas hati ini akhirnya melahirkan suatu kekuatan koalisi 
(coalition) yang didukung oleh keturunan al-Abbas, paman Nabi s. a. w. [12] 

Demikian juga ulas Seyyed Hussein Nasr: 

Pada penghujung Era Dinasti Umayyad, orang ramai mula menyedari bahawa 
kedudukan umat dan negara sudah mulai jauh menyimpang dari nilai-nilai Islam 
yang sebenar. 

Kesedaran agama di kalangan rakyat, terutamanya golongan Shi'ah yang selama 
ini sememangnya tidak menerima pemerintahan Umayyad - menyebabkan 
mereka bangun menentang amalan-amalan pemerintahan Umayyad. Usaha 
mereka disokong dengan kedatangan pengaruh Abbasid [13] 

Kejatuhan Dinasti Umayyad menyaksikan kelahiran Dinasti Abbasid yang 
memerintah dari 132H/750M hingga 339H/950M. Pola pemerintahan Abbasid dan 
Umayyad tidaklah sama di mana Dinasti Abbasid mula memberikan perhatian dan 
keutamaan kepada Islam terutamanya dari sudut keilmuannya. Dalam era inilah 
keilmuan Islam kembali bangun dan terus bangun ke tahap ilmiah yang sangat 
tinggi. Hasbi ash-Shiddieqie rahimahullah menerangkan: 

Sebaik sahaja fiqh Islam memasuki era ini, berjalanlah perkembangan- 
perkembangannya yang cepat menempuh pelbagai lapangan yang luas. 
Perbahasan-perbahasan ilmiah meningkat tinggi sehingga tasyri' Islam pada 
masa ini memasuki period kematangan dan kesempurnaan. Para ulama era ini 
mewariskan kepada para muslimin kekayaan ilmiah yang tidak ada taranya. 

Dalam era inilah dibukukan ilmu-ilmu al-Qur'an, ilmu Hadis, ilmu kalam, ilmu 
lughah dan ilmu fiqh. Dan dalam era inilah juga lahirlah tokoh-tokoh fiqh yang 
terkenal [14] 

Tokoh-tokoh fiqh yang dimaksudkan ini ialah mereka yang sudah mula terkenal 
namanya sejak dari era Umayyad lagi sepertimana yang diterangkan sebelum ini. 
Ketokohan mereka dalam bidang ilmu-ilmu Islam sangat memuncak sehingga 
orang ramai dari segala pelusuk dunia Islam mulai datang ke daerah mereka 
untuk menuntut ilmu. 

Antara tokoh-tokoh yang dimaksudkan itu ialah Abu Hanifah (150H/767M) dan 
Sufyan al-Thawri (160H/777M) di Kufah, al-Auza'i (157H/774M) di Beirut, al- 
Layts ibn Sa'ad (174H/791M) di Mesir dan Malik bin Anas (179H/796M) di 
Madinah. Kemudian daripada mereka lahir juga tokoh-tokoh lain yang mana 
mereka ini pula ialah anak murid bagi tokoh-tokoh di atas. Di antara yang 
dimaksudkan ialah Muhammad bin Idris al-Shafi'e (204H/820M), Ahmad bin 
Hanbal al-Shaybani (241H/855M), Dawud ibn 'Ali (270H/883M) dan Muhammad 
ibn Jarir al-Tabari (311H/923M).[ 15] Ketokohan dan keilmiahan ulama'-ulama' di 
atas diiktiraf ramai dan gelaran Imam diberikan kepada mereka. 

Setiap daripada tokoh-tokoh ini mempunyai ratusan umat Islam yang 
mengerumuni mereka sebagai punca sumber ilmu pengetahuan. Walaupun setiap 
dari tokoh-tokoh ini mengajar berdasarkan al-Qur'an dan al-Sunnah, ada kalanya 




timbul perbezaan sesama mereka. Perbezaan ini timbul atas sebab-sebab yang 
sukar untuk dielakkan pada masa era ini seperti berijtihad secara berseorangan, 
tidak kesampaian sesuatu Hadis yang khusus, berlainan kefahaman terhadap 
sesuatu nas, kaedah pengambilan hukum yang berbeza dan sebagainya. 
Perbezaan- perbezaan ini adalah kecil dan insya-Allah akan dihuraikan pada 
bahagian akan datang. 

Perbezaan- perbezaan ini dikatakan sebagai pendapat seseorang tokoh itu dan ia 
dihubungkan kepada namanya. Sesuatu pendapat inilah yang digelar sebagai 
Mazhab. (A particular school of thought). 

Pada era ini juga ilmu-ilmu Islam mula dibahagikan kepada beberapa jurusan 
bagi memudahkan seseorang itu mencapai kemahiran di dalamnya seperti ilmu 
fiqh, ilmu tafsir, ilmu hadis, ilmu kalam, ilmu bahasa dan sebagainya. 

Selain itu ilmu-ilmu di atas juga mula dibukukan secara formal. Antara 
pembukuan terawal bagi ilmu fiqh Islam ialah Kitab al-Khaaraj oleh Abu 
Yusuf[16] dan Kitab Al Umm oleh Muhammad Idris al-Shafi'e. Pembukuan dan 
penulisan kitab hadis yang terawal juga berlaku pada dalam era ini atas saranan 
Khalifah Harun al- Rashid. [17] Antara kitab hadis terawal yang diusahakan ialah 
al-Muwattha’ oleh Malik bin Anas. 

Selepas kewafatan tokoh-tokoh di atas, ajaran serta prinsip mereka diteruskan 
oleh anak-anak murid mereka. Setiap dari mereka cenderung mengajar dan 
menyampaikan apa yang disampaikan oleh guru mereka dan dengan itu 
pengaruh mazhab imam mereka makin terserlah di kalangan umat Islam. Oleh 
kerana itulah kita dapati pada era ini orang ramai di sekitar Madinah dan Mekah 
banyak berpegang kepada pendapat Malik bin Anas (Mazhab Maliki), orang ramai 
di sekitar I raq cenderung pula kepada pendapat Abu Hanifah (Mazhab Hanafi) 
dan orang ramai di sekitar Mesir cenderung kepada pendapat al-Layts ibn Sa'ad. 

Suasana kecenderungan kepada satu mazhab semakin menguat apabila pihak 
pemerintah Dinasti Abbasid mengambil dan mengiktiraf pendapat Abu Hanifah 
sahaja sebagai mazhab rasmi dunia Islam ketika itu. Suasana ini menimbulkan 
ketidak-puasan di kalangan orang-orang Madinah, Mesir dan lain-lain. Keadaan 
ini menjadi lebih tegang apabila pemerintah-pemerintah Abbasid mula mencabar 
dan menganjurkan perdebatan antara tokoh ilmuan mazhab-mazhab yang 
berlainan hanya atas tujuan peribadi dan hiburan istana. [18] Perbuatan 
pemerintah-pemerintah Abbasid ini memburukkan lagi suasana perkelompokan 
dan persendirian dalam bermazhab di kalangan umat Islam. Abu Ameenah Bilal 
Philips menerangkan: 

Perdebatan-perdebatan ini menimbulkan suasana persaingan dan dogmatisma 
sesama mereka kerana apabila kalahnya seorang tokoh itu dalam perdebatan ini 
dia bukan sahaja kehilangan ganjaran wang dari pemerintah tetapi juga 
kehilangan maruah dirinya. 

Lebih dari itu kehilangan maruah diri sangat berhubung-kait dengan kehilangan 
maruah mazhab seseorang itu. J usteru kita dapati menghujahkan kebenaran atau 
kebatilan mazhab seseorang itu menjadi agenda utama debat-debat tersebut. 
Hasilnya, persaingan dan perselisihan makin memanas antara tokoh-tokoh 
mazhab. [19] 

Pada kurun ke 3H/9M, suasana keilmuan Islam bertambah hebat lagi dengan 
munculnya tokoh-tokoh dan ahli-ahli Hadis seperti Imam Bukhari (256H/870M), 
Imam Muslim (261H/875M), Imam at-Tirmizi (279H/892M), Imam Abu Daud 
(275H/889M), Imam An Nasai (303H/915M), Imam Ibnu Majah (273H/887M) dan 




banyak lagi. Mereka menjihadkan seluruh tenaga, masa dan hayat bagi merantau 
ratusan kilometer ke seluruh dunia Islam ketika itu untuk mencari, meriwayat, 
menganalisa, menapis dan membukukan Hadis-Hadis Rasulullah shallallahu 'alaihi 
wasallam dengan penuh ketelitian dan sistematik. Hadis-hadis Rasulullah ditapis 
dan dianalisa terlebih dahulu dengan ketat sekali sebelum ianya diterima dan 
diberikan status sahih. [20] 

Malangnya pada ketika ini, tokoh-tokoh fiqh yang utama, seperti Abu Hanifah, 
Malik, al-Syafi'e dan Ahmad bin Hanbal telahpun meninggal dunia. Ini sedikit- 
sebanyak ada hubung-kaitnya dengan kesempurnaan pendapat fiqh mereka 
kerana ada pendapat mereka yang secara tidak sengaja didasarkan kepada hadis 
yang lemah atau tidak tepat kerana tidak menjumpai hadis yang khusus sebagai 
dalil. 

Permulaan kurun ke 4H/10M menyaksikan Dinasti Abbasid mulai menghadapi era 
kejatuhannya atas pelbagai masalah dalaman serta luaran. Selepas tahun 
339H/950M dunia Islam diperintah oleh beberapa kelompok dinasti-dinasti yang 
kecil, masing-masing mewakili daerahnya. Pada ketika ini ajaran-ajaran fiqh 
Islam mula terkumpul sebagai empat ajaran atau empat mazhab, iaitu Mazhab 
Hanafi, Mazhab Maliki, Mazhab al-Syafi'e dan Mazhab Hanbali. Umat Islam pada 
kurun ke 4H/10M dan seterusnya mula terikut secara ketat kepada empat 
mazhab ini. 

Pada penghujung hayat Dinasti Abbasid ini juga acara-acara perdebatan sesama 
tokoh dan mazhab makin memuncak sehinggakan acara ini memperoleh 
namanya yang tersendiri, iaitu Munaad Haraat. Dengan itu juga semangat 
persaingan dan pembelaan mazhab makin berleluasa, bukan sahaja kepada 
tokoh-tokoh yang berdebat tetapi juga kepada orang ramai kerana masing- 
masing membenarkan tokoh dan menyokong mazhab mereka. [21] 

Ini secara tidak langsung menyaksikan secara perlahan-lahan terbinanya tembok- 
tembok pemisah antara sesebuah mazhab sama ada dari segi ajaran, masyarakat 
dan geografi. Tembok ini dengan peredaran zaman semakin meninggi dan 
menebal. Umat Islam mula dibahagikan dan dikategorikan kepada mazhab yang 
mereka ikuti dan pegangi sehinggakan ahli-ahli ilmu pada zaman ini juga mula 
mengakhiri nama mereka dengan mazhab yang didokongi masing-masing. 

Era Ketiga 

Selepas kejatuhan Dinasti Abbasid, umat Islam berada dibawah beberapa 
kelompok kerajaan yang berasingan. Masing-masing mempunyai kaedah 
pemerintahan yang tersendiri dan masing-masing mempunyai 'mazhab' rasmi 
yang dijadikan sumber rujukan pelaksanaan syari'at-syari'at Islam. Pada ketika 
ini juga, iaitu pada kurun-kurun 'pertengahan' , umat Islam keseluruhannya mula 
mengalami kejatuhan dan kemundurannya berbanding dengan negara-negara 
non-muslim selainnya. [22] 

Banyak faktor yang menyumbang kepada kejatuhan umat Islam pada ketika ini, 
antaranya ialah: 

1. Terlalu leka dengan kejayaan yang dicapai sejak beberapa kurun yang 
lepas, 

2. Ghairah dengan habuan duniawi hingga alpa akan panduan hidup yang 
diberikan oleh agama, 



3. Banyak perselisihan sesama sendiri atas tuntutan duniawi dan berbagai 
lagi. 

Akan tetapi satu faktor yang amat penting yang berhubung-kait dengan mazhab- 
mazhab Islam yang empat ialah wujudnya ketaksuban mazhab dan lahirnya 
budaya taqlid, iaitu perbuatan hanya mengikut sesuatu ajaran secara membuta 
tanpa mengetahui apakah hujah atau alasan di sebaliknya. 

Dengan terbahaginya umat Islam kepada beberapa kelompok kerajaan dengan 
masing-masing mempunyai 'mazhab rasminya' tersendiri, suasana bermazhab 
dalam agama menjadi semakin kuat. Seseorang yang berada dalam sesebuah 
mazhab hanya dibolehkan mempelajari atau mengikuti mazhabnya sahaja tanpa 
menjengok atau membanding dengan mazhab yang lain. Di samping itu majoriti 
umat pula sudah mula menerima hakikat kewujudan mazhab dan mereka lebih 
rela mengikuti sahaja satu-satu mazhab yang tertentu tanpa lebih daripada itu. 
Konsep "Kami mazhab kami, mereka mazhab mereka" menjadi cogan kata umat 
keseluruhannya dan tembok-tembok pemisah antara mazhab menjadi lebih tebal, 
tinggi dan kukuh. 

Para ulama’ juga tidak terlepas daripada belenggu ini. Jika mereka mengeluarkan 
sesuatu fatwa yang tidak selari dengan tuntutan mazhab rasmi kerajaan atau 
wilayah mereka, mereka akan dipulau atau dibuang negeri. Ditambah pula, ke 
negeri mana sekalipun mereka pergi, mereka terpaksa juga akur dengan ajaran 
mazhab rasminya. J usteru itu para ulama’ sesebuah negara tidak mempunyai 
banyak pilihan kecuali hanya mengajar dan berfatwa berdasarkan mazhab 
negaranya, tidak lebih dari itu. Selain itu usaha mereka juga hanya tertumpu 
kepada pembukuan, peringkasan, penambahan dan penyelarasan ajaran mazhab. 
Hanya sekali-sekala timbul beberapa ulama’ yang berani melawan arus 
kebudayaan mazhab ini akan tetapi mereka menghadapi tentangan yang amat 
sengit dari para pemerintah dan umat Islam sendiri. [23] 

Konsep umum "Kami mazhab kami, mereka mazhab mereka" ditambah dengan 
budaya taqlid mazhab, iaitu mengikuti dan mentaati satu-satu ajaran mazhab 
secara membuta tanpa mengetahui apakah alasan, hujah mahupun dalil yang 
dikemukakan oleh mazhab tersebut. Dengan wujudnya budaya taqlid ini, fiqh 
Islam dan sekaligus mazhab-mazhabnya berubah dari sesuatu yang dinamik 
kepada sesuatu yang statik. Pintu-pintu ijtihad atau daya usaha mengkaji dan 
menganalisa dihentikan. Maka beralihlah fiqh Islam pada era ini kepada sesuatu 
yang beku lagi membatu. Ilmu-ilmu Islam tidak lagi bertambah, sebaliknya makin 
surut dan tenggelam. Fiqh Islam kononnya sudah tidak dapat lagi menjawab 
persoalan-persoalan baru yang timbul selari dengan tuntutan zaman. Fiqh Islam 
dianggap sebagai sesuatu yang ketinggalan dan tidak perlu lagi diberi keutamaan 
dalam suasana zaman terkini. 

Dengan meluasnya budaya taqlid ini, kefahaman umat Islam berkenaan agama 
mereka makin menurun dan merosot. Fiqh Islam hanya tinggal 5 perkara, iaitu 
wajib, haram, sunat, makruh dan harus. Tanpa mengetahui hujah dan dalil di 
sebalik ajaran mereka, umat Islam hanya duduk mentaati ajaran mazhab mereka 
secara membuta. Suasana budaya taqlid tidak hanya terhad kepada bidang fiqh 
Islam sahaja tetapi ia juga meliputi bidang akidah dan seluruh syari'at Islam. 
Paling bahaya ialah dalam bidang akidah di mana umat sendiri sudah tidak tahu 
lagi apakah ciri-ciri murni akidah Islam yang sebenar dan apakah pula ajaran- 
ajaran luar yang mencemari akidah mereka sehingga menghampirkan mereka 
kepada lembah syirik. 

Budaya taqlid ini dan kesan buruknya terhadap sejarah umat diterangkan oleh 
sejarawan Islam: Ibnu Khaldun (808H) rahimahullah: 




Para ulama' menyeru umat Muslimin supaya kembali taqlid kepada imam-imam 
yang empat. Masing-masing mempunyai imamnya yang tersendiri yang menjadi 
tempat taqlidnya. Mereka sama sekali tidak berpindah-pindah taqlid kerana yang 
sedemikian itu bererti mempermainkan agama. 

Tak ada yang tertinggal dari dinamisme pemikiran Islam selain usaha menukilkan 
ajaran-ajaran yang sudah ditetapkan oleh mazhab-mazhab yang mereka 'anut 1 , 
setiap muqallid (orang yang bertaqlid) hanya mempraktikkan ajaran hukum 
mazhabnya. 

Seseorang yang mengakui dirinya melakukan ijtihad tidaklah diakui orang hasil 
ijtihadnya dan tak seorangpun yang akan bertaqlid kepadanya. Muslimin pada 
saat ini telah menjadi serombongan manusia yang hanya bertaqlid kepada imam 
yang empat tersebut. Inilah yang dikatakan orang sekarang sebagai masa 
kemunduran umat Islam atau pemikiran Islam atau tertutupnya pintu ijtihad. 
[24] 

Walaupun beberapa ketika selepas itu (kurun ke 10H/16M) wujud beberapa 
kerajaan Islam yang mempunyai kekuatan material dan ketenteraan yang amat 
hebat sehingga menggerunkan pihak Eropah[25], ini tidak bertahan lama kerana 
di sebalik kekuatan tersebut tidak ada keutuhan pendirian agama dan 
pelaksanaannya terhadap tuntutan nilai-nilai manusiawi. Pada waktu yang sama, 
ada juga yang mula melihat Islam sebagai sesuatu yang tidak mempunyai masa 
depan kecuali jika ianya diselaraskan dengan konsep dan ideologi Barat. 

Beberapa kerajaan Islam ketika itu mula mengimport dan melaksanakan budaya 
serta ideologi Barat ke dalam kerajaan dan wilayah-wilayah Islam di bawah 
kawalan mereka. Suasana ini lebih memburukkan: Islam makin tertolak ke 
belakang dan ideologi lain diletakkan di hadapan. Ini mereka lakukan atas 
fahaman bahawa ilmu-ilmu Islam ini hanyalah sebagai apa yang termaktub dalam 
ajaran mazhab dan ajaran mazhab itu pula jauh ditinggalkan oleh kemajuan 
zaman. 

Era ini berjalan terus dengan nasib umat Islam yang sedemikian, iaitu Islam 
bermazhab, masing-masing bertaqlid kepada mazhab masing-masing ditambah 
dengan pelbagai ideologi luar yang digunakan sebagai selingan, bahkan gantian 
kepada ajaran Islam yang asal. 

Era Keempat 

Pada kurun ke 11H/17M dan 12H/18M, negara-negara Eropah mula mengalami 
revolusi pembaharuan, kemajuan dan perindustrian. Negara-negara Eropah mula 
menjajah dan menakluk negara-negara Islam dengan meluaskan pengaruh, 
agama, ideologi dan adat mereka. [26] Suasana ini mula menyedar dan 
membangkitkan umat Islam akan hakikat kedudukan mereka yang sebenar. 
Umat Islam, sekalipun sudah agak terlambat, mula menyedari akan kemunduran 
mereka dan bahaya yang akan mereka hadapi jika mereka tidak mengubah sikap 
dan fikiran. 

Huzaemah Tahido menerangkan: 

Ekspedisi Napoleon ke Mesir yang berakhir pada tahun 1215H/1801M telah 
membuka mata dunia Islam dan menyedarkan para penguasa dan tokoh-tokoh 
Islam akan kemajuan dan kekuatan Barat. 



Para pemuka Islam mulai berfikir dan mencari jalan untuk mengembalikan 
perimbangan kekuasaan dan kekuatan yang telah pincang dan membahayakan 
bagi umat Islam. Hubungan dengan Barat inilah yang menimbulkan pemikiran 
dan kefahaman 'pembaharuan' dan 'modernisasi’ di kalangan umat Islam. 

Bagaimanakah memajukan kembali umat Islam seperti masa klasiknya? 
Pertanyaan ini terjawab dengan membebaskan kembali pemikiran dari 
kebekuannya selama ini. Dengan membebaskan kembali pemikiran, ijtihad 
kembali bergerak. [27] 

Kurun ke 12H/18M dan 13H/19M menyaksikan beberapa gerakan dan revolusi 
muncul di beberapa bahagian dunia Islam bagi menghapuskan ketaksuban 
mazhab dan taqlid, meruntuhkan tembok-tembok pemisah mazhab dan 
membangkitkan semula umat Islam dari tidur sekian lama. Fiqh Islam dan 
sekaligus syari'atnya digerakkan semula, kesedaran umat Islam terhadap agama 
mereka dibangkitkan semula dan semangat Islam maju umat maju dilaungkan 
kembali. 

Antara mereka yang berani lagi gigih membangunkan Islam dari tidurnya ialah 
Muhammad bin 'Abd al-Wahhab ( 1206H/1792M) di Semenanjung Arab; J amal al- 
Din al-Afghani ( 1314H/1897M), Muhammad Abduh ( 1322H/1905M), Rashid Ridha 
( 1353H/1935M) dan Hasan al Banna ( 1368H/1949M) di Mesir, Ahmad Khan 
(1308H/1891M) di India dan Abu A'la Mawdudi ( 1399H/1979M) di Pakistan. 

Selain itu banyak lagi individu lain yang muncul membangunkan semula Islam di 
benua-benua lain termasuk Asia Tenggara. Walaupun setiap dari mereka 
mempunyai nama gerakan yang tersendiri, objektifnya tetap sama iaitu 
memajukan semula Islam berdasarkan pengkajian semula ilmu-ilmu Islam 
(ijtihad), menolak ikutan buta tanpa ilmu (taqlid) dan mendalami ilmu-ilmu 
duniawi seperti sains, perekonomian dan sebagainya. 

Mereka menekankan bahawa untuk umat Islam bangkit maju semula, mereka 
wajib mempunyai kepakaran dalam kedua-dua bidang ilmu, iaitu ilmu agama dan 
ilmu duniawi kerana sememang pada asalnya kedua-dua ilmu ini adalah 
kepunyaan Allah Subhanahu wa Ta'ala. Antara ilmu agama dan ilmu duniawi, 
ianya saling bantu-membantu, sokong-menyokong; jika ada yang bertentangan 
maka itu adalah kerana kurangnya pengetahuan manusia tentang salah satu 
daripadanya. [28] 

Usaha pembangunan semula umat masih diperjuangkan hingga ke hari buku ini 
diusahakan. Tokoh-tokoh agama serata dunia Islam mulai sedar akan 
kepentingan pengkajian semula ilmu-ilmu Islam, menghindarkan ketaksuban 
mazhab, mengecam taqlid buta, membuka pintu-pintu ijtihad dan pelbagai lagi. 
Kitab-kitab tafsir, hadis, fiqh dan pelbagai lagi sumber ilmu Islam tanpa mengira 
mazhab mula diterjemah agar ia dapat dikuasai oleh umat yang tidak mahir 
dalam bahasa Arab. Seminar, persidangan dan lain-lain dianjurkan tanpa henti- 
henti. 

Akan tetapi usaha yang dilakukan ini masih kecil jumlahnya jika dibandingkan 
dengan mereka yang tidak mahu berusaha atau yang menentang terus ijtihadiah 
sezaman begini. Masih ramai umat dan tokoh semasa yang terlalu taksub kepada 
mazhab sehingga amat berat untuk bertoleransi dengan usaha pembaharuan ini. 
Tidak kurang juga yang sudah terlalu terpengaruh dengan kebudayaan Barat 
sehinggakan dirasanya Islam ini, mazhab atau tanpa mazhab, sudah tidak sesuai 
lagi dengan tuntutan zaman. Islam menurut mereka hanyalah suatu agama 
persendirian yang diamalkan di rumah sahaja oleh sesiapa yang mengingininya. 
Golongan-golongan sebeginilah yang sebenarnya menjadi penghalang kepada 




kemajuan Islam dan golongan-golongan sebeginilah yang perlu ditangani dan 
dirundingi segera. [29] 

Demikianlah secara ringkas sejarah pertumbuhan dan perkembangan mazhab- 
mazhab fiqh Islam. Sememangnya pada zaman Rasulullah shallallahu 'alaihi 
wasallam dan Khalifah al-Rashidun tidak wujud sebarang mazhab-mazhab Islam. 
Hanya dengan sebab-sebab sejarah dan politik, barulah muncul mazhab-mazhab 
ini sebagaimana yang telah dihuraikan di atas. Bagi memantapkan kefahaman, 
berikut dihuraikan faktor-faktor penyebab bagi munculnya mazhab-mazhab fiqh 
Islam yang empat: 

Pola pemerintahan Umayyad yang tidak akur dan patuh kepada tunjuk ajar 
para ulama’ yang wujud ketika itu. Malah ulama’-ulama’ yang berani menegur 
pemerintah, diancam atau ditangkap. Ini menyebabkan ulama’-ulama’ era ini 
menyisihkan diri mereka dari suasana istana berhijrah ke daerah-daerah lain. Hal 
ini menyebabkan tidak mungkin berlakunya pencarian dan pencapaian 
kesepakatan (ijma’) dalam apa-apa persoalan agama. Selain itu pertukaran dan 
perbandingan ilmu sesama ulama’ tidak lagi terjadi sebagaimana pada zaman 
sebelum pemerintahan Umayyad. 

Wilayah Islam sudah semakin luas menyebabkan lahirnya generasi umat 
Islam yang baru yang menginginkan penjelasan agama terhadap persoalan yang 
khusus kepada mereka. Oleh kerana Kerajaan Umayyad tidak mengambil peduli 
akan persoalan agama dan rakyat, maka usaha ini jatuh ke tangan ulama'-ulama' 
secara persendirian. 

Tidak wujud sebarang sistem komunikasi atau media yang canggih pada 
zaman ini bagi membolehkan para ulama' di pelbagai daerah berunding sesama 
mereka. Oleh itu para ulama' era ini terpaksa berusaha secara sendirian dalam 
menghadapi persoalan-persoalan agama. Mereka menafsir al-Qur'an mengikut 
kemampuan ilmu yang sedia ada dan berusaha mengeluarkan hukum mengikut 
sejumlah hadis yang sedia diketahuinya. 

Dalam suasana ini timbul beberapa ulama’ yang tinggi ilmunya lagi cekap 
dalam mengupas dan mengolah persoalan agama. Kehebatannya di satu-satu 
daerah menyebabkan orang ramai mula berkumpul untuk belajar bersamanya. 
Berita kehebatannya mula tersebar ke daerah berdekatan menyebabkan orang 
ramai mula bertumpu kepadanya sebagai sumber rujukan ilmu agama. 

Perpindahan kerajaan kepada Dinasti Abbasid melihatkan perkembangan 
ilmu-ilmu Islam secara pesat. Pada era ini juga kehandalan beberapa tokoh 
persendirian tersebut semakin terserlah. Antara yang paling hebat dan masyhur 
ialah Malik bin Anas di Madinah, Abu Hanifah di Kufah, al-Syafi'e di Yaman dan 
Mesir serta Ahmad bin Hanbal di Baghdad. Pendapat serta ajaran mereka digelar 
mazhab dan dari sinilah bermulanya Mazhab Maliki, Hanafi, al-Syafi'e dan 
Hanbali. 

Ajaran Abu Hanifah atau mazhabnya diangkat menjadi mazhab rasmi oleh 
Kerajaan Abbasid. Pemerintah-pemerintah Abbasid melantik qadi-qadi serta 
ulama’-ulama' Hanafi menjadi gabenor atau mufti bagi wilayah-wilayah dalam 
empayar mereka. Ini menimbulkan banyak ketidakpuasan kepada umat Islam 
yang tidak cenderung kepada mazhab Hanafi. Mereka enggan akur kepada mufti- 
mufti Hanafiah dan terus mengamalkan mazhab tokoh-tokoh mereka sendiri. 

Menyedari wujudnya perbezaan antara ajaran mazhab, pemerintah- 
pemerintah Abbasid mula menganjurkan acara perdebatan antara tokoh 




sesebuah mazhab. Perbuatan ini menyebabkan persaingan dan perselisihan 
antara mazhab mula memanas dan memuncak. 

Setelah jatuhnya Dinasti Abbasid, Kerajaan Ottoman mengambil alih. 
Selain kerajaan Ottoman wujud juga beberapa kerajaan Islam yang lain. Masing- 
masing memerintah wilayah mereka yang tersendiri dan mengangkat sesebuah 
mazhab menjadi mazhab rasmi mereka. Perbuatan ini menambahkan lagi 
persaingan dan perasingan antara mazhab. 

Mulai masa ini umat Islam dan negara mereka mula dikenali berdasarkan 
mazhab. Demikian juga nama-nama tokoh agama didasarkan kepada mazhab 
yang didokonginya. 

Mulai kurun pertengahan hingga masa kini, umat Islam hanya merujuk 
kepada satu-satu mazhab tertentu sahaja. Umat Islam dengan sendirinya 
menutup pintu-pintu ijtihad dan rela duduk mengamalkan konsep bermazhab dan 
bertaqlid tanpa banyak soal. 

Jika kita benar-benar menganalisa faktor-faktor kemun-culan mazhab-mazhab 
fiqh Islam ini, kita akan dapati ianya wujud secara 'terpaksa' oleh suasana 
peredaran zaman dan politik. Para imam mazhab yang empat, Abu Hanifah, Malik 
bin Anas, al-Syafi'e dan Ahmad bin Hanbal hanya memiliki tujuan mengajar dan 
menyampaikan ajaran-ajaran Islam yang sebenar kepada umat. Mereka berhijrah 
ke sana-sini semata-mata bagi mencari ilmu dan menyampaikan ilmu. Mereka 
mengumpul dan menulis ajaran-ajaran Islam supaya ianya tidak hilang dimakan 
masa, supaya umat terkemudian dapat merujuknya. 

Tidaklah menjadi tujuan para imam mazhab untuk sengaja mengelompokkan 
umat Islam ini kepada mazhab mereka sahaja. Tidaklah menjadi hasrat para 
imam mazhab yang empat untuk membelahkan umat ini kepada empat 
kumpulan. Sejarah dunia memaksa ajaran mereka menjadi terhad kepada sekian 
daerah dan sekian umat. Suasana politik yang menimbulkan suasana persaingan 
dengan sengaja menganjurkan debat-debat sesama pengikut mereka. Suasana 
politik juga memaksa ajaran mazhab ditaati orang ramai tanpa persetujuan 
mereka. 

Oleh yang demikian kita tidak boleh memandang serong dan menyalahkan para 
imam mazhab sebagai sebab timbulnya mazhab-mazhab Islam ini. Malah jika 
diperhatikan benar-benar, para imam mazhab inilah yang banyak berjasa 
mengekal, menjaga dan menyebarkan ilmu-ilmu Islam sebagaimana yang kita 
pelajari dan amalkan sekarang. Jasa-jasa para imam mazhab ini boleh 
dirumuskan sebagai: 

Tegas berusaha menjaga keaslian dan ketulenan ajaran agama daripada 
dicemari faktor-faktor politik. 

Berusaha menghidupkan semula ajaran Islam yang ditinggalkan oleh 
peredaran zaman. 

Menyusun dan membukukan ajaran-ajaran Islam supaya ia dapat dipelajari 
oleh umat sepanjang masa. 



Mengorak kaedah-kaedah fiqh yang sistematik bagi memudahkan umat Islam 
kemudian hari mencari dan mengeluarkan hukum. 




Jasa-jasa para imam mazhab kepada ajaran dan ilmu Islam tidak dapat dilupakan 
sehingga ke hari ini. Inilah sebagaimana yang diterangkan oleh Abdul Rahman I. 
Doi: 

Imam-imam Abu Hanifah, Malik, al-Syafi'e dan Ahmad bin Hanbal, iaitu 
pemimpin-pemimpin Mazhab Ahli Sunnah, telah memberikan jasa baik yang tiada 
tandingnya dalam bidang fiqh Islami. 

Tiadalah seorang juapun dari mereka yang cuba untuk mengubah ajaran al- 
Our'an dan tiadalah juga mereka bertujuan untuk mengubah sunnah Nabi 
shallallahu 'alaihi wasallam sebagaimana yang dituduh oleh segelintir orang lain 
mahupun ahli-ahli ilmuan Islam yang cetek ilmunya. [30] 

Demikianlah secara ringkas pertumbuhan dan perkembangan fiqh Islam sejak 
dari era Rasulullah shallallahu 'alaihi wasallam hinggalah ke masa kini. I nsya- 
Allah di bahagian seterusnya kita akan berkenalan pula dengan lebih rapat, 
siapakah Para imam mazhab yang empat ini dan bagaimanakah jalan hidup 
mereka menegakkan ilmu-ilmu Islam. 

Rujukan / Nota Kaki: 

[1] Ensiklopidi Islam (ed: Hafidz Dasuki; PT Ichtiar Baru van Hoeve, Jakarta, 1994) - 'Mazhab'. 

[2] Huzaemah Tahido - Penghantar Perbandingan Mazhab (Logos Wacana Ilmu; Jakarta, 1997), 
ms. 71-72. 

Dr. Huzaemah Tahido Yanggo lahir di Indonesia pada 1365H/1946M dan memegang kelulusan al- 
Azhar dalam jurusan Muqaranah Mazahib iaitu Perbandingan Mazhab. Buku ini beliau usahakan 
sebagai bahan rujukan bagi memenuhi dasar silibus Institut Agama Islam Nasional (IAIN) Indonesia 
yang sejak tahun 1415H/1995M sudahpun mula mengajar jurusan perbandingan mazhab kepada 
pelajarnya. Selain itu Huzaemah adalah juga ahli Majlis Fatwa Indonesia. 

[3] Syi'ah memiliki sejumlah dalil daripada al-Qur’an dan al-Sunnah bagi membenarkan mazhab 
mereka tersebut. Penulis dalam rangka mengusahakan sebuah buku yang khusus dalam menjawab 
hujah-hujah mereka yang insya-Allah akan disiapkan dengan judul: Jawapan Ahl al-Sunnah kepada 
Syi'ah al-Rafidhah dalam persoalan al-lmamah. 

[4] Penulisan dalam bab ini hanya akan membicarakan sejarah Islam secara ringkas dengan 
perhatian ditumpukan kepada evolusi fiqh Islam dan perkara-perkara berhubung-kait dengannya. 
Sejarah politik, ekonomi, peradaban dan selainnya hanya akan dihuraikan secara ringkas jika memiliki 
kaitan dengan evolusi fiqh. 

[5] Sahih: Hadis riwayat Ahmad, al-Bukhari, Muslim, Abu Daud, al-Tirmizi, al-Nasa'i dan Ibn 
Majah, lihat Shahih al-Bukhari - no: 0283 (Kitab Mandi, Bab Berkenaan junub dan seorang mukmin 
tidak najis). 

al-Bukhari ialah al-lmam Muhammad bin Ismail al-Bukhari, lahir pada 194H/810M dari perkampungan 
Bukhara di Samarqand. Mengarang kitabnya yang pertama pada umur belasan tahun, beliau 
merantau ke seluruh dunia Islam pada ketika itu bagi mencari dan mengumpul hadis. al-Bukhari 
terkenal dengan kitab hadisnya Shahih al-Bukhari, diusahakannya selama 16 tahun, memuatkan 
lebih-kurang 9000 hadis yang sahih, la telah pun diterjemahkan. Selain itu al-Bukhari juga 
mengarang dan menulis lebih 20 buah kitab-kitab lain. Beliau meninggal dunia pada tahun 
256H/870M. 

[6] Namun ada segelintir pihak yang menolak peranan Rasulullah shallallahu 'alaihi wasallam di 
dalam syari'at Islam. Pihak ini dikenali sebagai Golongan Anti Hadis dan penulis telah mengusahakan 
sebuah buku khas dalam menjawab hujah-hujah mereka, la berjudul 20 Hujah Golongan Anti Hadis 
dan J awapannya terbitan J ahabersa, J ohor Bahru. 

[7] Riwayat Ibn Hazm di dalam al-lhkam, jld. 5, ms. 92 sebagaimana yang dikemukakan oleh 
Hasbi al-Shiddieqie di dalam bukunya Sejarah Pertumbuhan dan Perkembangan Hukum Islam (Bulan 
Bintang, J akarta 1971), ms. 27. 

Ibn Hazm ialah al-lmam Muhammad Ali bin Ahmad bin Sa’id bin Hazm lahir di Oordoba (Sepanyol) 
pada tahun 384H/994M dan terkenal sebagai seorang ahli hadis dan fiqh. Ketelitiannya dalam 
mengkaji hadis dipuji dan dihormati ramai, antaranya oleh Ibn Hajar al-'Asqalani, seorang tokoh hadis 



dalam kurun ke 9H. Antara karyanya ialah al-Muhalla, al-lhkam fi Ushul al-Ahkam dan lain-lain. 
Meninggal dunia pada 456H/1064M 

Prof. Dr. Hasbi al-Shiddieqie ialah salah seorang ulama' besar Indonesia, saling bergandingan dengan 
Prof. Dr. HAMKA, pengarang kitab Tafsir Al-Azhar. Beliau menjawat kedudukan Guru Besar IAIN 
(Institut Agama Islam Nasional) Kalijaga Yogyakarta. Semasa hidupnya beliau telah berjaya menulis 
buku-buku dalam hampir semua bidang ilmu Islam, seperti Tafsir dan Usulnya, Hadis dan Usulnya, 
Fiqh dan Usulnya, Solat, Puasa, Zikir, Doa dan pelbagai lagi. Antara bukunya yang paling masyhur di 
Malaysia ialah Pedoman Solat dan Pedoman Zikir dan Doa Rasulullah. Beliau meninggal dunia pada 
1394H/1975M. 

[8] Encyclopedia Britannica 98 (edisi Cdrom) dan The Concise Encyclopedia of Islam (ed: Cyril 
Glasse; Stacey I ntl, England, 1989 & Rajawali Press, J akarta 1996) di atas tajuk - Umayyad Dynasty. 

[9] Bilal Philips - Evolution of Fiqh (International Islamic Publishing House, Riyadh 1995), ms. 
46. 

Abu Ameenah Bilal Philips berasal dari Jamaica, memeluk Islam pada 1391H/1972M. Sejurus selepas 
itu beliau ke Madinah untuk mendapatkan Diploma dalam Bahasa Arab, diteruskan kepada Sarjana 
dalam jurusan Usul al-Deen dan kemudian diteruskan kepada pengajian Master dalam jurusan Islamic 
Theology. Seterusnya memperoleh kelulusan Ph. D dalam jurusan Islamic Studies pada tahun 1987. 
Banyak menulis buku-buku Islam berbahasa Inggeris bertujuan membantu umat Islam yang tidak 
dapat berbahasa Arab mempelajari dan memahami Islam secara yang sebenar. Bukunya The 
Evolution of Fiqh - Islamic Law and Mazhabs diterima baik di seluruh dunia Islam dan kini telahpun 
diterjemahkan kepada beberapa bahasa lain. 

[10] Ensiklopidi Islam - 'Bani Umayyad' 

[11] Seyyed Hussein Nasr - Ideals and Realities of Islam (Allen & Unwin, U. K. 1996), ms. 102 

Prof. Dr. Seyyed Husein Nasr dilahirkan di Iran dan mendapat kelulusan Ph. D di Harvard dalam bidang 
Sejarah dan Sains Islam. Kini dia adalah pensyarah bagi jurusan Islamic Studies di George 
Washington University, USA. Menulis dan mengarang puluhan buku dan artikel berkenaan Islam 
terutamanya dalam topik Sufism. Bukunya Ideals and Realities of Islam adalah antara yang terbaik 
dalam memberikan pengenalan tentang ajaran Islam ini, baik kepada umat Islam atau bukan Islam. 

[12] Ensiklopidi Islam- 'Dinasti Umayyad' 

[13] Seyyed Husein Nasr - Ideals and Realities of Islam, ms. 102-103 

[14] Hasbi al-Shiddieqie - Sejarah Pertumbuhan dan Perkembangan Hukum Islam, ms. 81. 

[15] Biografi tokoh-tokoh di atas akan diberikan dalam satu bab berasingan nanti, insya-Allah. 

[16] Abu Yusuf, beliau ialah al-lmam Abu Yusuf Yaakob bin Ibrahim, lahir pada 113H/731M dan 
merupakan salah seorang anak murid utama bagi Abu Hanifah (150H/767M). Sebelum berguru 
bersama Abu Hanifah selama 9 tahun, beliau berguru bersama Ibn Abi Laila (148H/765M), anak 
kepada salah seorang sahabat Rasulullah shallallahu 'alaihi wasallam. Selepas kewafatan Abu Hanifah, 
beliau turun ke Madinah untuk berguru kepada Malik bin Anas. Abu Yusuf menjawat kedudukan Ketua 
Hakim (Qadi) Dinasti Abbasid dari tahun 158H/775M hinggalah ke masa kewafatannya pada tahun 
182H/798M. 

[17] Harun al-Rashid adalah khalifah ke-5 bagi Dinasti Abbasid. Beliau lahir pada tahun 
147H/764M dan telah dihantar untuk belajar agama bersama-sama tokoh-tokoh pada ketika itu. 
Kebanyakan guru beliau adalah daripada kalangan tabi'in dan tabi-tabi'in yang menerima ilmu mereka 
secara terus daripada generasi sahabat. Harun menjawat kedudukan khalifah pada tahun 169H/786M 
dan pada zaman beliaulah kerajaan Abbasid dan Islam mencapai era kegemilangannya. Beliau 
meninggal dunia pada tahun 193H/809M. 

[18] Hassan Ibrahim Hassan, pensyarah University Islam Baghdad, dalam bukunya Islam: A 
Religious, Political, Social and Economic Study, ms. 356-378; dinukil daripada The Evolution of Fiqh, 
ms. 58 oleh Bilal Philips. Lebih lanjut tentang fenomena ini lihat penjelasan al-Ghazali (505H) di 
dalam kitabnya Ihya’ Ulum al-Din (edisi terjemahan oleh Ismail Yaakub; Victorie Agencie, K. Lumpur 
1988), jld. 1, ms. 166-188 oleh al-Ghazali. 

[19] Abu Ameenah Bilal Philips - The Evolution of Fiqh, ms. 58. Lihat juga Hasbi al-Shiddieqie - 
Sejarah Pertumbuhan dan Perkembangan Hukum Islam, ms. 99-100. 

[20] Lebih lanjut sila kaji buku Sejarah dan Pertumbuhan Ilmu Hadis oleh Hasbi al-Shiddieqie 
(Rizki Putra, Semarang 1978). 




[21] Abu Ameenah Bilal Philips - The Evolution of Fiqh, ms. 102. 

[22] Lihat pengkajian dan perbandingan yang dilakukan oleh Karen Amstrong dalam bukunya The 
History of God: A 4000 Year Quest of Judaism, Christianity and Islam (Ballantine Books, New York 
1994), Bab ke 8. 

Karen Amstrong ialah seorang pengkaji keagamaan / teologi yang terkenal masa kini. Berasal dari 
Britain, beliau telah mengarang banyak buku-buku keagamaan terutamanya dalam topik tiga agama 
samawi kini, iaitu Yahudi/J udaism, Nasrani/Christian dan Islam. 

[23] Hasbi al-Shiddieqie - Sejarah Pertumbuhan dan Perkembangan Hukum Islam, ms. 152-158; 
Ibn Khaldun - Muqaddimah (edisi terjemahan oleh Dewan Bahasa dan Pustaka, K. Lumpur 1995), ms. 
579-582. 

[24] Ibn Khaldun - Muqaddimah, ms. 576 dan nk 34. 

Ibn Khaldun ialah seorang ahli sejarah, ahli falsafah dan ahli fikir Islam yang hidup pada kurun ke 8 
hijrah. Nama beliau ialah Abdul Rahman bin Muhammad Abu Zaid bin Khaldun, lahir di Tunisia pada 
732H/1332M. Pengalamannya merantau ke dunia Islam termasuk negara-negara utara Benua Afrika 
sehingga ke Sepanyol dan lain-lain. Karangannya ini adalah pendahuluan (Muqaddimah) kepada 
kitabnya yang asal Kitab al-'lbar wa Diwan. Kitab Muqaddimah ini telah diterjemahkan ke bahasa 
inggeris, Indonesia dan Melayu. Beliau meninggal dunia di Kaherah, Mesir pada 808H/1406M. 

[25] Karen Amstrong - The History of God: A 4000 Year Quest of Judaism, Christianity and Islam, 
ms. 259-260. 

[26] Hakikat kebenaran bahawa penjajahan Barat atas negara-negara Islam bukan semata-mata 
atas alasan 'mencari rempah ratus dan serbuk teh' jelas terbukti melalui pengakuan ahli-ahli sejarah 
dan agama Barat/Kristian sendiri, sebagaimana yang dihuraikan oleh David Waines, pensyarah 
Islamic Studies di Lancaster University, England dalam bukunya An Introduction to Islam (Cambridge 
University Press, 1995), ms. 214-215. 

[27] Huzaemah Tahido - Penghantar Perbandingan Mazhab, ms. 44. 

[28] Sila lihat buku An Introduction to Islam: Issues in Contemporary Islam oleh David Waines di 
mana beliau menghuraikan secara umum akan usaha-usaha membangkitkan Islam pada zaman 
kebelakangan ini. Selain itu lihat juga huraian mendalam lagi terperinci dalam The Oxford 
Encyclopedia of Modern Islam yang dipimpin oleh John Esposito, Ketua Fakulti Pengkajian Agama, 
Georgetown University, Washington, USA. Lihat juga buku beliau dalam subjek yang sama: The 
Islamic Threat: Myth of Reality ? 

Amat menyedihkan apabila kita lihat pengkaji- pengkaji non-muslim amat prihatin lagi peka 
terhadap suasana kebangkitan Islam akhir-akhir ini; apabila dalam waktu yang sama umat Islam 
sendiri tidak mengetahui apatah lagi mengambil iktibar terhadapnya. 

[29] Antara lain lihat kertas kerja yang dibentangkan oleh Yusuf al-Qaradhawi berjudul Priorities 
of The Islamic Movement in The Corning Phase (edisi terjemahan oleh Dar al-Nasr for Egyptian 
Universities, Cairo 1992); di mana beliau menghuraikan halangan-halangan yang terlebih dahulu perlu 
diatasi sebelum umat boleh mengorak langkah ke arah kejayaan hakiki. 

Prof. Dr. Muhammad Yusuf al-Qaradhawi lahir pada 1344H/1926M di Mesir, berkelulusan Al Azhar. 
Kini bertugas sebagai Deen Syari'ah dan I slamic Studies, juga Director for Centre of Sunnah and Sirah 
Studies di University of Qatar. Mengarang puluhan buku dalam isu-isu Islam mutakhir dan sehingga 
kini buku-bukunya yang sudah diterjemahkan ke bahasa kita (Malaysia & Indonesia) sudah 
menjangkau lebih 40 buah. Diikktiraf dunia sebagai salah seorang ulama' mutakhir yang banyak 
berusaha memberikan kefahaman dan menyelesaikan isu-isu dunia Islam masa kini (fiqh al-Waqi'). 

[30] 'Abd al-Rahman I . Doi - Shari’ah: The Islamic Law (A. S. Noordeen, K. Lumpur 1995), ms. 85. 

Prof. Dr. 'Abd al-Rahman I.Doi dilahirkan di India. Beliau mempelajari Islam dan ilmu-ilmunya di 
Madrasah-madrasah tempatan, kemudian melanjutkannya ke University of Bombay. Jawatannya 
sebagai pensyarah pengajian Islam bermula di Univ. of Nigeria, kemudian ke Univ. of IFE, 
kemudiannya ke Univ. of Ahmadu Bello, Zaria. Ketika menulis buku di atas, beliau bertugas di Univ. 
Islam Antarabangsa Malaysia (UIAM). Beliau ialah salah seorang tokoh dalam bidang syari'ah Islam 
yang ulung masa kini, banyak membahas isu-isu syari'ah masa kini di seminar-seminar Islam 
antarabangsa, banyak menulis artikel, majalah dan buku. 




